text: Badanotis :: El ple aprova per unanimitat la comissió d'investigació sobre el cas de la Guàrdia Urbana
  El ple aprova per unanimitat la comissió d'investigació sobre el cas de la Guàrdia Urbana
  Clara Bayo - 27/06/2012 05:28
  Els tres grups de l'oposició PSC, CiU i ICV-EUiA demanaven ja fa un temps respostes sobre el que popularment es coneix com el 'cas jurado' i que fa referència a la presumpta col·lecta que es va portar a terme des de la Guàrdia Urbana entre els comerciants. Però, per a ho què des del govern local era 'actuar amb prudència' en no donar declaracions sobre els fets, per als grups de l'oposició era 'augmentar la intranquil·litat ciutadana', i mentre, les xarxes socials i els carrers bullien amb opinions de tot tipus respecte al tema i s'anava teixint un cabdell de contradiccions.
  Per aquest motiu, i per tal d'aclarir aquest afer, els tres grups de l'oposició van reclamar una comissió d'investigació que doni respostes; una comissió que tots els grups municipals, inclòs el PP, van votar favorablement. Segons ICV-EUiA, "volem saber què ha passat per defensar el bon nom de la Guàrdia Urbana" explicava aquest dimarts el seu president, Carles Sagués, qui també va aprofitar per preguntar si és veritat que la persona implicada en el cobrament era el xòfer del regidor Miquel Jurado. En la mateixa línia es pronunciava el PSC, des d'on a més feien el prec de què al mes de juliol, abans de les vacances es quedés tot aclarit. Des de CiU, no es va voler parlar en una primer intervenció. "Creiem que amb el vot favorable a la comissió ja està tot dit". Tot i què a la segona intervenció si que van participar; "donem suport a la comissió perquè volem fer un exercici de transparència" va argumentar el seu president Ferran Falcó.
  El govern local va posar l'accent en què s'estava treballant internament per aclarir-ho tot. De fet, ahir mateix estava enllestit l'expedient informatiu sobre l'afer. Aquest expedient informatiu apunta que la recaptació de diners es va fer 'de bona fe' per demanar la col·laboració ciutadana amb les activitats lúdiques de l'Associació Esportiva de la Guàrdia Urbana (Aegub), (els quals han deixat clar als mitjans que no han fet cap col·lecta) tanmateix, associa la recaptació a dos noms: l'agent Manuel Batlle, escorta del regidor de Seguretat i Joan Escalada, president de Voluntaris Badalona. De fet, segons el mateix regidor de Seguretat, Miquel Jurado, aquests fets ja porten al voltant de 20 anys produint-se i va referir-se a una situació semblant que va tenir lloc al 2008 "no ha passat res que no hagi passat en anteriors governs" va dir; en aquest sentit va reafirmar-se en la feina 'ben feta' de l'actual govern i va dir que "si hi ha algun mort sota la catifa, serà de governs anteriors".
  També es va remarcar el fet de què no existeix cap denúncia sobre el tema que porta a l'aprovació d'aquesta comissió d'investigació. Tot i així, serà la comissió qui esclarirà els fets, una comissió formada tres regidors populars, dos socialistes, un convergent i un ecosocialista, aquests escolliran un president i decidiran el seu funcionament per començar a investigar el cas.